
	Súhrnný prehľad

	Posúdenie vplyvu iniciatívy na prepracovanie smernice 2011/16/EÚ o administratívnej spolupráci v oblasti daní

	A. Potreba konať

	Prečo? Aký problém sa rieši? 

	Smernica o administratívnej spolupráci v oblasti daní (ďalej len „DAC“) predstavuje komplexný rámec pre administratívnu spoluprácu v oblasti priameho zdaňovania v EÚ vrátane oznamovania informácií určitými subjektmi a následnej automatickej výmeny týchto informácií medzi daňovými správami. Rámec DAC sa vyvíjal prostredníctvom postupných zmien (DAC2 – DAC9), čo viedlo k vzniku roztrieštenej a zložitej právnej štruktúry. Tým vznikol nedostatok právnej zrozumiteľnosti a právnej istoty pre daňovníkov, oznamujúce subjekty a daňové správy. Navyše v dôsledku niektorých oznamovacích povinností a požiadaviek na oznamovanie sa generujú veľké objemy informácií, ktoré majú obmedzený význam z daňového hľadiska, najmä v súvislosti s DAC4 (podávanie správ podľa jednotlivých štátov)/DAC9, DAC6 (cezhraničné opatrenia) a DAC7 (príjmy získané prostredníctvom digitálnych platforiem). To viedlo k neprimeraným nákladom na dodržiavanie predpisov, a najmä k administratívnej záťaži pre všetky zainteresované strany. Okrem toho v dôsledku nedostatkov v kvalite údajov, najmä neúplných alebo nepresných daňových identifikačných čísel (DIČ), a obmedzení v rámci na oznamovanie podľa DAC1 sa znižuje účinné využívanie vymenených informácií daňovými správami v boji proti daňovým podvodom, daňovým únikom a vyhýbaniu sa daňovým povinnostiam.

	Čo sa od tejto iniciatívy očakáva? 

	Cieľom tejto iniciatívy je objasniť, zjednodušiť a zlepšiť fungovanie rámca DAC, pričom sa zachová jeho hlavný cieľ, ktorým je boj proti daňovým podvodom, daňovým únikom a vyhýbaniu sa daňovým povinnostiam. Zníži sa tým zložitosť a zvýši sa právna zrozumiteľnosť a právna istota pre všetky zainteresované strany. Zabezpečí sa ňou, aby boli povinnosti oznamovania a informovania primerané, čím sa zníži administratívna záťaž a prispeje sa k politickej priorite Komisie, ktorou je zníženie tejto záťaže najmenej o 25 % pre podniky a o 35 % pre MSP s cieľom podporiť konkurencieschopnosť EÚ. Zároveň sa tým zvýši relevantnosť a kvalita oznamovaných informácií a posilní sa účinné využívanie vymenených údajov daňovými orgánmi.

	Aká je pridaná hodnota opatrení na úrovni EÚ? 

	Opatreniami na úrovni EÚ sa zabezpečuje koherentné, jednotné a úplné riešenie, ktoré nie je možné dosiahnuť individuálnym konaním členských štátov a ktoré umožňuje cielené zníženie záťaže spojenej s oznamovaním a administratívnych nákladov pre podniky v celej Únii. Zároveň sa zameriavajú na odstránenie nedostatkov v súčasnom rámci DAC prostredníctvom cielených zlepšení, čím sa zvýši úplnosť a kvalita údajov a zefektívni sa využívanie vymieňaných informácií. Celkovo sa tým posilňuje schopnosť daňových orgánov členských štátov bojovať proti daňovým podvodom, daňovým únikom a vyhýbaniu sa daňovým povinnostiam a zachovávajú sa rovnaké podmienky na vnútornom trhu.

	B. Riešenia

	Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo? 

	Pokiaľ ide o legislatívny prístup, navrhuje sa prepracovanie smernice DAC prostredníctvom: 1. kodifikácie pôvodného právneho aktu (DAC1) a všetkých jeho následných zmien (DAC2 – DAC9) do jedného jediného právne záväzného aktu a 2. zavedenia nových podstatných zmien v súlade s uprednostňovaným balíkom politických opatrení vyplývajúcim z rôznych posúdených možností.
V posúdení vplyvu sa zohľadnil základný scenár (nezmenená politika) a nasledujúce cielené legislatívne opatrenia vrátane rôznych možností politiky na odstránenie zistených nedostatkov v rámci DAC:
· Opatrenie 1 – Zabezpečiť, aby povinnosti oznamovania podľa smernice DAC6 (cezhraničné opatrenia) zostali primerané a účinné a zároveň aby sa podporilo harmonizovanejšie uplatňovanie testu hlavného prínosu.
· Opatrenie 2 – Upraviť prahovú hodnotu pre povinnosť oznamovania v súvislosti s činnosťami zahŕňajúcimi predaj tovaru podľa smernice DAC7 (príjmy získané prostredníctvom digitálnych platforiem).
· Opatrenie 3 – Zjednodušiť oznamovacie povinnosti pre nadnárodné skupiny podnikov na účely smernice DAC4 (podávanie správ podľa jednotlivých štátov) a smernice DAC9 (centrálne podávanie oznámení s informáciami na určenie dorovnávacej dane).
· Opatrenie 4 – Zvýšiť presnosť oznamovaných čísel DIČ.
· Opatrenie 5 – Zlepšiť úplnosť informácií vymieňaných podľa smernice DAC1 (určité kategórie príjmov a majetku).
Uprednostňovaný balík politických opatrení obsahuje v rámci každého opatrenia tieto možnosti:
· vylúčenie všetkých spoločností, na ktoré sa vzťahuje smernica o druhom pilieri, z povinnosti oznamovania podľa smernice DAC6; zdokonalenie oznamovania podľa smernice DAC6 prostredníctvom odstránenia charakteristických znakov s obmedzenou pridanou hodnotou (kategória A); vydanie usmernení k uplatňovaniu testu hlavného prínosu na zostávajúce charakteristické znaky, ktoré podliehajú tomuto testu (opatrenie 1),
· úprava prahových hodnôt smernice DAC7 zrušením prahovej hodnoty založenej na objeme činnosti a zvýšením peňažnej prahovej hodnoty na 3 000 EUR (opatrenie 2),
· zavedenie jednotnej oznamovacej povinnosti, ktorou sa splnia požiadavky smerníc DAC4 aj DAC9, vrátane harmonizovanej lehoty na podanie, spoločného vzoru oznámenia a centrálneho podávania oznámení (opatrenie 3),
· zavedenie centralizovaného systému overovania čísel DIČ, ktorý bude prístupný daňovým správam členských štátov (povinne) aj oznamujúcim subjektom (na dobrovoľnej báze) (opatrenie 4),
· vypustenie kategórie produktov životného poistenia zo smernice DAC1 a zavedenie povinnosti členských štátov automaticky si vymieňať informácie, ktoré majú k dispozícii príslušné verejné orgány na vnútroštátnej úrovni, o všetkých zostávajúcich šiestich kategóriách príjmov a majetku (opatrenie 5).
Uprednostňovanou možnosťou je preto kombinovaný balík cielených legislatívnych opatrení doplnený usmerneniami k niektorým ustanoveniam, ktorým sa zabezpečí zjednodušenie, zníži sa administratívna záťaž a zvýši sa právna zrozumiteľnosť, pričom sa zachová účinnosť rámca v boji proti daňovým podvodom, daňovým únikom a vyhýbaniu sa daňovým povinnostiam. Predstavuje najprimeranejšie a najefektívnejšie riešenie, pretože je zameraný na vysokorizikové informácie a odstránia sa ním nadbytočné oznámenia alebo oznámenia informácií s nízkou hodnotou, pričom sa ním zároveň zabezpečuje jednotné vykonávanie vo všetkých členských štátoch a zlepšuje sa účinné využívanie vymieňaných informácií.


	Kto podporuje ktorú možnosť? 

	Zainteresované strany vo všeobecnosti podporujú zjednodušenie. Podniky a sprostredkovatelia ocenia zníženie oznamovania informácií s nízkou hodnotou, zjednodušenie oznámení a zlepšenie prehľadnosti. Členské štáty podporujú opatrenia, ktorými sa zlepšuje efektívnosť a kvalita údajov a zároveň sa zachováva skutočná daňová transparentnosť. Názory sa zhodujú v tom, že je potrebné skôr prijať cielené úpravy ako rozsiahle štrukturálne zmeny.

	C. Vplyvy uprednostňovanej možnosti

	Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

	Uprednostňovaný balík politických opatrení prináša prostredníctvom súboru cielených opatrení v rámci tejto iniciatívy významné výhody v podobe zjednodušenia, čím sa znižujú náklady na dodržiavanie predpisov a administratívna záťaž pre podniky, ako aj pre daňové správy. Odstraňuje sa oznamovanie informácií s nízkou hodnotou podľa smerníc DAC6 a DAC7, pri ktorom majú podniky v dôsledku súčasných povinností značné náklady, pričom náklady na dodržiavanie smernice DAC6 sa odhadujú približne na 340 miliónov EUR ročne a náklady na smernicu DAC7 približne na 678 miliónov EUR ročne. Zjednodušujú sa tým takisto duplicitné oznamovacie povinnosti, ktorými sa podporujú požiadavky na oznamovanie vyplývajúce zo smerníc DAC4 a DAC9, čím sa znižujú náklady na dodržiavanie predpisov, ktoré by inak mohli dosiahnuť až 264 miliónov EUR ročne. Súčasne boli stanovené opatrenia na zlepšenie overovania čísel DIČ, zvýšenie kvality údajov a zvýšenie miery automatického prepájania informácií, ktoré umožnia efektívnejšie a automatizované využívanie vymieňaných informácií. Zlepšeniami úplnosti výmeny údajov podľa smernice DAC1 sa ďalej posilňuje posudzovanie rizík a presadzovanie predpisov. Uprednostňovaným balíkom politických opatrení sa celkovo zvyšuje efektívnosť, účinnosť a proporcionalita rámca DAC, pričom sa ním podporuje konkurencieschopnosť EÚ prostredníctvom zníženia administratívnej záťaže a súvisiacich nákladov.

	Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)? 

	V prípade väčšiny opatrení sa očakávajú obmedzené náklady na prispôsobenie pre podniky a verejné správy, ktoré budú súvisieť hlavne s úpravou systémov a postupov oznamovania. Centralizovaný systém overovania čísel DIČ bude znamenať náklady na prispôsobenie na úrovni EÚ (približne 1,0 až 1,8 milióna EUR v prípade jednorazových nákladov a 1,8 až 2,4 milióna EUR ročne v prípade opakovaných nákladov) a na vnútroštátnej úrovni (približne 15 až 25 miliónov EUR v prípade jednorazových nákladov a 4,5 až 12 miliónov EUR ročne v prípade opakovaných nákladov).  Vzhľadom na dobrovoľnú povahu tohto opatrenia pre oznamujúce subjekty sa síce očakávajú počiatočné náklady, avšak predpokladá sa, že vďaka opatreniu vzniknú v priebehu času čisté administratívne úspory vďaka zlepšenej kvalite údajov, využívaniu informácií a nižšiemu úsiliu vynaloženému na opravy a overovanie, hoci presný rozsah týchto účinkov nie je v tejto fáze možné vyčísliť. Zavedenie nástroja na overovanie čísel DIČ síce so sebou prináša počiatočné a prevádzkové náklady pre všetky zainteresované strany, zároveň však povedie k významným celkovým úsporám tým, že sa tým zníži potreba postupov dodatočných opráv náročných na zdroje, ktoré možno vyčísliť približne až na 70 miliónov EUR ročne.

	Aký bude vplyv na podniky, MSP a mikropodniky? 

	Podniky budú mať prospech z výrazného zníženia nákladov na dodržiavanie predpisov a administratívnej záťaže vďaka opatreniam zameraným na zjednodušenie, ktoré sú obsiahnuté v uprednostňovanom balíku politických opatrení, a to v súlade s cieľmi Komisie znížiť túto záťaž najmenej o 25 % pre podniky a o 35 % pre MSP. Zrušením požiadaviek na oznamovanie informácií s nízkou hodnotou podľa smerníc DAC6 a DAC7 spolu so zjednodušením oznamovacích povinností súvisiacich so smernicami DAC4 a DAC9 sa výrazne zníži zbytočné oznamovanie a duplicita. Očakáva sa, že MSP a mikropodniky budú mať prospech najmä zo zjednodušenia požiadaviek na oznamovanie podľa smerníc DAC6 a DAC7, pri ktorých sú náklady na dodržiavanie predpisov pomerne vyššie, zatiaľ čo opatrenia súvisiace so smernicami DAC4 a DAC9 sa týkajú najmä väčších nadnárodných skupín. Celkovo táto iniciatíva prispieva k vytvoreniu priaznivejšieho podnikateľského prostredia a posilňuje sa ňou konkurencieschopnosť EÚ.

	Očakáva sa významný vplyv na štátne rozpočty a verejnú správu? 

	Daňové správy môžu čeliť počiatočným nákladom na vykonávanie, napríklad v súvislosti s opatrením na overovanie čísel DIČ, budú však mať prospech z menšieho spracúvania údajov s nízkou hodnotou a zo zlepšeného prepájania údajov, čo povedie k celkovému zvýšeniu efektívnosti.

	Očakávajú sa iné významné vplyvy?  

	Touto iniciatívou sa posilňuje fungovanie vnútorného trhu, podporuje sa konkurencieschopnosť a prispieva sa k lepšiemu riadeniu a väčšej transparentnosti. Táto iniciatíva je takisto v súlade s Chartou základných práv EÚ.

	D. Nadväzujúce opatrenia

	Kedy sa táto politika preskúma? 

	Táto politika sa preskúma prostredníctvom štruktúrovaného rámca monitorovania a hodnotenia. Monitorovanie sa bude vykonávať priebežne s využitím ukazovateľov, ako sú objem vykonaných oznámení, kvalita údajov, miera prepájania informácií a náklady na dodržiavanie predpisov, a to v spolupráci s členskými štátmi a zainteresovanými stranami z podnikateľskej sféry. V súlade s článkom 27 smernice DAC bude Komisia každých päť rokov vykonávať hodnotenie tohto rámca. V rámci tohto hodnotenia sa posúdi účinnosť iniciatívy, jej efektívnosť, relevantnosť, súdržnosť a pridaná hodnota pre EÚ vrátane jej vplyvu na administratívnu záťaž a dodržiavanie daňových predpisov.

